การบินไทย มีมูลค่าบริษัทน้อยกว่า เถ้าแก่น้อย แล้ว..
ถ้าเรามีเพื่อนอยู่ 2 คน  คนแรกคือ คุณกระทรวงการคลัง เจ้าของสายการบินแห่งชาติ ส่วนอีกคนคือ คุณต๊อบ เจ้าของบริษัทขนมสาหร่าย  เราคงฟันธงแน่ๆ ว่าบริษัทของคุณกระทรวงการคลัง ต้องมีมูลค่ามากกว่า บริษัทของคุณต๊อบ เพราะดูยิ่งใหญ่กว่ามาก..
19 มี.ค. 2563

การบินไทย มีมูลค่าบริษัทน้อยกว่า เถ้าแก่น้อย แล้ว.. /โดย ลงทุนแมน
ถ้าเรามีเพื่อนอยู่ 2 คน
คนแรกคือ คุณกระทรวงการคลัง เจ้าของสายการบินแห่งชาติ
ส่วนอีกคนคือ คุณต๊อบ เจ้าของบริษัทขนมสาหร่าย
เราคงฟันธงแน่ๆ ว่าบริษัทของคุณกระทรวงการคลัง ต้องมีมูลค่ามากกว่า บริษัทของคุณต๊อบ
เพราะดูยิ่งใหญ่กว่ามาก..
แต่ถ้าวันหนึ่งคุณต๊อบ เดินมาบอกเราว่า บริษัทขายสาหร่ายของเขา
ใหญ่กว่า สายการบินแห่งชาติเสียอีก
เราก็อาจจะหัวเราะ
แต่ตอนนี้คุณกระทรวงการคลัง คงหัวเราะไม่ออก เพราะมันกลายเป็นเรื่องจริงแล้ว..
╔═══════════╗
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
╚═══════════╝
ย้อนกลับไป 15 เดือน เมื่อสิ้นปี พ.ศ. 2561
การบินไทย มีมูลค่าบริษัท 26,412 ล้านบาท
เถ้าแก่น้อย มีมูลค่าบริษัท 11,109 ล้านบาท
แต่ตอนนี้..
การบินไทย มีมูลค่าบริษัท 6,155 ล้านบาท
เถ้าแก่น้อย มีมูลค่าบริษัท 6,762 ล้านบาท
เรื่องนี้เกิดขึ้นได้อย่างไร?
วายร้ายหลักที่ทำให้เรื่องแบบนี้เกิดขึ้น ก็คือเจ้า “COVID-19”
วิกฤตโรคระบาด COVID-19 ได้สร้างผลกระทบต่อเศรษฐกิจมหาศาล
ลามตั้งแต่อุตสาหกรรมท่องเที่ยว ไปจนถึง
อาหาร ค้าปลีก ยานยนต์ ขนส่งมวลชน และอื่นๆ อีกมากมาย
ซึ่งในช่วงที่ผ่านมา ตลาดหุ้นทั่วโลก รวมถึงตลาดหุ้นไทยได้ตกหนักเหมือนกันหมด
หุ้นเกือบทุกบริษัทร่วงลงติดต่อกันหลายวัน
และหุ้นการบินไทยกับเถ้าแก่น้อย ก็ไม่รอดพ้นจากสถานการณ์เช่นนี้
ถ้าเราซื้อหุ้นการบินไทยตอนต้นปี วันนี้หุ้นเราจะ -56%
ส่วนเถ้าแก่น้อย -53%
แต่คำถามสำคัญมันอยู่ที่
ทำไมตอนนี้ตลาดถึงให้มูลค่าธุรกิจสาหร่าย มากกว่า สายการบินแห่งชาติ?
จริงๆ แล้ว การบินไทยมีปัญหาขาดทุนเรื้อรังมานานแล้ว
ปี 2560 มีรายได้ 190,535 ล้านบาท ขาดทุน 2,107 ล้านบาท
ปี 2561 มีรายได้ 200,586 ล้านบาท ขาดทุน 11,625 ล้านบาท
ปี 2562 มีรายได้ 188,954 ล้านบาท ขาดทุน 12,042 ล้านบาท
เห็นได้ว่า ขาดทุนเพิ่มขึ้นทุกปี
และ 3 ปีรวมกัน การบินไทยขาดทุนรวมเกือบ 26,000 ล้านบาท..
การขาดทุนสะสมนี้ ทำให้หุ้นการบินไทยปรับตัวลงอย่างต่อเนื่องตามผลประกอบการ
และหุ้นยิ่งดิ่งหนักลงไปอีก เนื่องจากมีเหตุการณ์ COVID-19 เป็นตัวเร่ง
ถึงแม้ว่าการบินไทยมีรายได้เป็นหลักแสนล้านบาทแต่ก็ไม่ได้ช่วยอะไร เพราะที่ผ่านมาขาดทุนเป็นหมื่นล้าน
แล้วสถานการณ์แบบนี้ ที่คนในประเทศไม่อยากออกเดินทางไปท่องเที่ยวต่างประเทศ
ส่วนนักท่องเที่ยวต่างชาติ ก็ไม่อยากเดินทางเข้ามาในประเทศเรา..
เมื่อเที่ยวบิน และผู้โดยสารหดหายไป
สายการบินก็ขาดรายได้ รวมถึงอาจขาดสภาพคล่องในการดำเนินธุรกิจ
เมื่อรายได้หาย แต่สายการบินยังมีค่าใช้จ่ายคงที่ ที่ต้องจ่ายอยู่
เช่น ค่าจ้างพนักงาน ที่ยังปฏิบัติหน้าที่อยู่
ค่าเช่าเครื่องบิน, ค่าซ่อมแซม, ค่าประกัน, ค่าดอกเบี้ย
ซึ่งก็เป็นไปได้ว่า ปีนี้การบินไทยอาจขาดทุนมากกว่าเดิม..
ถึงแม้ต้นทุนน้ำมันจะถูกลง จากสงครามราคาน้ำมัน
แต่ก็ไม่มีความหมาย เพราะคนไม่อยากบินกัน..
และอีกเรื่องที่น่าเป็นห่วงคือ การบินไทย มีหนี้สินค่อนข้างเยอะ
ซึ่งมีหนี้ที่ต้องชำระเป็นเงินภายใน 1 ปี อยู่ 54,580 ล้านบาท
ขณะที่บริษัทมี เงินสดและลูกหนี้ รวมอยู่ที่ 30,845 ล้านบาท
ทั้งเรื่องผลการดำเนินงานที่ไม่สดใส และความเสี่ยงด้านการเงินนี้เอง
เลยทำให้ตลาดกังวล และทำให้มูลค่าตลาดของการบินไทยลดลง
ส่วนสถานการณ์ในฝั่งของ เถ้าแก่น้อย ก็ได้รับผลกระทบจาก COVID-19 เช่นกัน
แต่ไม่น่าเป็นห่วงเท่า
เพราะบริษัทยังคงทำกำไรอยู่ ถึงแม้จะทำกำไรได้น้อยลงก็ตาม
ปี 2562 เถ้าแก่น้อย มีรายได้ 5,297 ล้านบาท กำไร 336 ล้านบาท
แบ่งเป็นรายได้จากในประเทศ 40% และต่างประเทศ 60%
โดยต่างประเทศจะมาจากประเทศจีน 36%
ซึ่งสถานการณ์ COVID-19 ในจีนตอนนี้ผ่านจุดพีกมาแล้ว
ก็น่าจะต้องติดตามว่า สถานการณ์จะกลับมาเป็นปกติได้เร็วแค่ไหน
อย่างไรก็ตาม เมื่อสถานการณ์เริ่มดีขึ้น
นักลงทุนก็อาจกลับมามองอุตสาหกรรมการบินสดใส
และให้มูลค่าบริษัทสายการบินมากขึ้นอีกครั้งในภายหลังก็เป็นได้
แต่ตอนนี้ คำถามที่สำคัญคือ
การบินไทยจะดำเนินกิจการอยู่รอด ข้ามพ้นวิกฤตนี้ไปได้หรือไม่
เงินสดที่การบินไทยมีอยู่ จะเพียงพอต่อค่าใช้จ่ายหรือไม่
และความกังวลที่ก่อตัวขึ้น
ส่งผลให้ การบินไทยในวันนี้ มีมูลค่าน้อยกว่า ขนมสาหร่าย นั่นเอง..
----------------------
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube -